钦定古今图书集成/理学汇编/文学典/第199卷 > 《跋昌谷别集后》前人
## 钦定古今图书集成/理学汇编/文学典/第199卷 > 《跋昌谷别集后》前人

右李贺逸诗，凡五十二首。案：唐李公藩尝缀贺歌诗
为之叙，未成间，知贺有外兄，与贺有笔砚旧，召见，托
以搜采放失。其人诺，且请曰：“某尽记贺篇咏，然黵改
处多，愿得公所辑视之，当为是正。”公喜，并付之。弥年
绝迹，复召诘之，乃云：“某与贺中表自幼同处，恨其倨
忽，尝思报之。今幸得公所藏，并旧有者悉投匽中矣。”
公大恚，叱出之，嗟慨良久。故贺章什流传者少。今世
行杜牧所叙《贺歌诗》篇，才四卷耳。此集所载，岂非李
藩所藏之一二乎？政和元年三月望，黄某长睿父从
赵来叔借传于河南右军官舍。